Annette Vilhelmsen (SF), 2012-03-22:
Først og fremmest vil jeg sige tak til ordføreren for, at vi kan få indledt en debat om landdistrikter.
Vi har brug for at se på alle forslag, gode ideer og initiativer.
Jeg er jo selv en af dem derudefra, der sådan set både er født og vokset op derude og har arbejdet og haft det ganske godt med det derude, og jeg tænker nogle gange, også med den nye hverdag, vi har her i København, at måske er der også nogle i det, der ikke kaldes landdistrikter, folk, der er meget centralt placeret her i det indre København, der sådan set kunne have godt af lidt frisk luft – og så kan vi altid diskutere, hvor de største udfordringer egentlig er. Som ordfører på området landdistrikter og øer kan jeg være glad for, at den nye udligningsordning har givet flere midler til trængte kommuner i landdistrikterne.
Vi kunne godt have ønsket os, at der var kommet mere, men det her er et klart signal om en omfordeling af midler, altså midler, der går fra de større byer og til landdistrikterne.
På den måde kan de her kommuner tilbyde bedre velfærd og vilkår og dermed også blive mere attraktive.
I SF bakker vi også op om den visionsgruppe, som ministeren har nedsat.
Der er brug for at få sat landdistrikterne på den offentlige dagsorden.
Her havde jeg også skrevet det ind, som Dansk Folkeparti startede med: Der var så dejligt derude på landet.
Og jeg vil egentlig også sige, at ja, der er så dejligt derude på landet, men der er også rigtig meget andet.
Derfor er det vigtigt for os i SF, at vi ikke gør problematikker i landdistrikterne specifikt til landdistrikternes problem og noget, vi kan sætte en pulje af til, som så særlig tager sig af det, men at vi får en oplevelse af, at vi i Danmark er et fællesskab, og at de udfordringer, der er, løser vi også i fællesskabets navn.
Derfor støtter vi ikke umiddelbart op om ej heller lader os voldsomt inspirere af at indføre tiltagszoner, sådan som man bruger det i Norge.
I første omgang vil vi i stedet afvente ministerens plan for yderligere tiltag for landdistrikterne.
Vi har for det første ikke råd til at indføre de her skatterabatter til de danskere, der vælger at bosætte sig uden for de større byer, og vi er heller ikke sikre på, at pengene bliver tjent ind.
Vi risikerer, at vi skaber en social ubalance, og at vi oven i købet – hvad skal man sige? – blåstempler den her sociale ubalance.
F.eks. vil det kunne betyde, at nogle af de allerrigeste bliver tilgodeset, mens den almindelige dansker må se langt efter økonomiske gaver.
For det andet er der også nogle særlige forhold i Norge, hvor der er meget langt mellem storbyer og de yderste landdistrikter.
Der er en infrastruktur, som er helt særlig, og derfor kan vi også tænke os til, at nordmændene har brug for helt anderledes incitamenter, end vi sådan set har brug for her.
Jeg vil lige benytte lejligheden til at tage fat i de gode eksempler.
Jeg har lige hørt fra Varde Kommune, hvordan man faktisk ved at lægge en meget positiv strategi har valgt at satse meget på at få lagt en it-infrastruktur ud, sådan at hele kommunen kan komme op at køre og være med i den digitale udvikling.
Vi har allerede rigtig mange folk ude i landdistrikterne, som arbejder med tingene.
Vi har lige været på Langeland og hørt nogle folk der sige, at de ønsker nogle nye aktiviteter, og så går de sådan set i gang.
Det er nogle initiativer, som giver energi til lokalområderne, og det kan vi kun bakke op om.
Jeg vil under alle omstændigheder hilse ideer velkommen, men jeg vil også understrege, at det er vigtigt at skabe en positiv gejst omkring landdistrikter og øer.
Der er brug for at skabe andet end bare økonomiske incitamenter til at flytte ud på landet og på øerne.
Vi skal sikre en infrastruktur; vi skal f.eks. sikre, som før nævnt, mobildækning.
Vi håber, at udligningen kan gøre noget.
Vi vil gerne have, at samarbejdet med lokalråd kommer mere frem i lyset, at LAG-midlerne bliver udnyttet på bedste vis, og at man måske også kan opfordre til en endnu større erfaringsudveksling områderne imellem.
Der er grøde i det derude, men der er også meget andet.
Så i betragtning af at det her er et fælles ansvar, er vores opfordring, at vi fortsætter debatten, som nu på bedste vis er rejst af Dansk Folkeparti, men på baggrund af de argumenter, jeg lige har fremhævet her, kan vi fra SF's side ikke støtte op om forslaget.